text: Sex-misbrug får politi og kommune til at reagere
  25 oktober 2011 kl. 07.48
  Sexuelt misbrug af børn skal stoppes. Esbjerg Kommune og Syd- og Sønderjyllands Politi vil arbejde sammen om det.
  Esbjerg Kommune og Syd- og Sønderjyllands Politi vil nu etablere et samråd, der skal tage sig af sex-misbrug af børn.
  De to myndigheder vil udveksle informationer og synspunkter, når det gælder sager om misbrug af børn.
  Formanden for Børn & Familieudvalget i Esbjerg Kommune, Hans Erik Møller, er meget tilfreds med at samarbejdet udbygges:
   
  - Vi har hele tiden haft et godt og tæt samarbejde med politiet, og dette samarbejde udbygger vi nu med et samråd, så både kommunen og politiet bliver endnu bedre til at gribe ind, når der er mistanke om misbrug af børn, siger Hans Erik Møller.
  Han bakkes op af politiinspektør Lars Bræmhøj fra Syd- og Sønderjyllands Politi:
   
  - Alle parter er interesserede i, at vi så tidligt som muligt både får spottet mulige sager og taget hånd om de involverede børn. Derfor ser jeg frem til at få etableret et samråd, siger politiinspektør Lars Bræmhøj.
  